Infoboks

Danmark har den dyreste streaming af national fodbold sammenlignet med Norge og Sverige. Til gengæld er den samlede pakke med europæisk fodbold billigst.

bold.dk giver her et overblik over, hvad det koster at streame fodbold i Danmark og i vores nabolande Norge og Sverige.

For nyligt offentliggjorde NENT Group i Danmark, at man fra 2020 vil kunne se samtlige 1. divisionskampe på streamingtjenesten Viaplay, der i forvejen også viser udvalgte Superliga-kampe.

Men vil du se alle kampe, kræver det også et abonnement hos Dplay, der viser to-tre Superliga-kampe per runde.

Fodboldfans i Norge og Sverige har samtlige kampe fra den bedste og den næstbedste række hos en samlet udbyder, Dplay, og derfor er det noget billigere at følge med i de hjemlige ligaer hos vore naboer.

Det viser bold.dk's opgørelse over priserne for at se samtlige kampe i den bedste og næstbedste liga i de tre lande:

Alle kampe i den næstbedste og bedste række Danmark 4698 kr. pr. år / svarende til 391 kr. pr. måned Norge 728 kr. pr. år / svarende til 61 kr. pr. måned Sverige 2557 kr. pr. år / svarende til 213 kr. pr. måned



I Danmark ruller fodbolden ti måneder om året, hvorfor to måneder i realiteten kan spares væk, mens Norge og Sverige i 2020 blot er i gang i syv af årets måneder.

Norges pris i ovenstående tabel er prisen på et årsabonnement hos Dplay, som altså ikke kan opsiges. Den er dog billigere end prisen på syv måneders abonnement på månedsbasis.

Den mulighed har svenskerne ikke på nuværende tidspunkt.

Hele pakken er billigst i Danmark

Som Superliga- og 1. divisions-seer hos Viaplay får man til gengældl også mulighed for at se Champions League, Premier League og Bundesliga, mens Dplay viser landskampe og Europa League.

Fra begyndelsen af 2020 overtog TV2 rettighederne til Serie A og La Liga fra Strive, og derfor skal danske fodboldseere op på tre abonnementer, hvis man ønsker at streame de fire største ligaer, landskampe, europæiske turneringer samt nationale ligaer.

Det samme gør sig gældende i Sverige, mens man i Norge må skrive sig op fire steder.

Når regnskabet gøres op er det i Danmark over 1000 kroner billigere at følge europæisk topfodbold i form af Premier League, La Liga, Bundesliga, Serie A, Champions League og Europa League sammenlignet med vores naboer.

Topfodbold i Europa + nationale ligaer Danmark 6486 kr. pr. år / svarende til 540 kr. pr. måned Norge 7620 kr. pr. år / svarende til 635 kr. pr. måned Sverige 7645 kr. pr. år / svarende til v637 kr. pr. måned

Kilder: VG, Expressen, Dplay, TV2 Sumo, Strive, TV2 Danmark, TVkampen.com